
Uvod 


U prošlosti, pojam održivosti najprije se koristio u šumarstvu. Taj termin u 
stvari označava odnos između sječe šume i pošumljavanja. Šuma kojom se go¬ 
spodari održivo ne eksploatira se u većoj mjeri nego što se pošumljava novim 
mladicama. Na taj način se omogućava novi prirast šume, a da se istovremeno 
ne naruše životna staništa. Princip održivosti u stvari je vrlo jednostavan; smi¬ 
je se posjeći samo toliko stabala koliko je novih mladica zasađeno. Ovaj prin¬ 
cip može se primjeniti na različita prirodna bogatstva i resurse kao što su vode, 
atmosfera, tlo itd. Održivi razvoj je skladan odnos između ekologije i privrede 
s ciljem da se ne ugrozi mogućnost budućih generacije da zadovoljavaju svoje 
potrebe. Moglo bi se reći da održivi razvoj predstavlja težnju da se stvori bolji 
svijet balansirajući socijalne, ekonomske i ekološke faktore. 

U današnje vrijeme, više nego ikad prije, suočeni smo s nizom problema 
koji bi mogli ugroziti ne samo zadovoljavanje potreba budućih generacija, već 
dovodi u pitanje opstanak cjelokupnog čovječanstva. U prvom redu to su kli¬ 
matske promjene do kojih je došlo zbog pretjeranog sagorjevanja fosilnih go¬ 
riva. Poznato je da se zbog povećanja količine stakleničkih plinova u atmosferi 
od industrijske revolucije do danas ukupna prosječna temeperatura na planeti 
podigla za 0,7°C. lako to ne zvuči mnogo, znanstvenici istuču da će promjena 
od samo 2°C imati katastrofalne posljedice za klimu, što će se manifestirati 
kroz velike prirodne nepogode kao što su suše, poplave, drastične promjene 
klimatskih uvjeta, remećenje morskih struja, a u nekim slučajevima čak i nagla 
lokalna zahlađenja popraćena nepredvidivim temperaturnim fluktuacijama. 
Pored samih klimatskih promjena koje su u ovom trenutku najveća prijetnja, 
tu je i niz drugih problema vezanih za tlo, zrak, vodu, bioraznolikost itd. Pro¬ 
blemi s tlom, uglavnom su povezani s industrijskom poljoprivredom zbog koje 
postaje zatrovano agrokemikalijama i mrtvo te potpuno nesposobno da podrži 
život koji je potreban za uzgoj hrane. Tlo također degradira zbog sječe šuma, 
što za posljedicu ima eroziju i ispiranje tla. Zrak, to jest atmosferu tretiramo 

kao veliki deponij za naš plinoviti otpad koji osim što punimo stakleničkim 
plinovima, postaje zasićen i drugim zagađivačima što za posljedice ima širok 
spektar problema; od kiselih kiša do bolesti ljudi, biljaka i životinja. Zalihe 
pitke vode su također pogođene. Jedna od posljedica klimatskih promjena je 
povlačenje pitke vode u dublje slojeve zemlje. Osim toga podzemne vode če¬ 
sto postaju zatrovne poljoprivrednim kemikalijama ili kao posljedica odlaganja 
otpada na deponijima. Bioraznolikost je također u alarmantnom stanju jer ak¬ 
tualni podaci govore da oko 300 biljnih i životinjskih vrsta dnevno nestaje s lica 
Zemlje. Potrebno je naglasiti da opstanak čovječanstva ovisi o drugim biljnim 
i životinjskim vrstama. Primjerice, pčele, čija populacija je posljednjih godina 
dramatično smanjena, ključne su za uzgoj hrane jer oprašuju biljke. Opstanak 
čovječanstva jednostavno je nemoguć bez pčela. 

Mogli bismo reći da je današnji način života sve samo ne održiv. Koristimo 
resurse kao da je priroda objavila opću rasprodaju ne mareći za posljedice. 

Rješenje za ovakvu situaciju nudi nam permakultura kroz cjeloviti pristup 
dizajniranja održivih zajednica. Permakultura je pokret koji se razvio iz težnje 
da se stvore održivi i uravnoteženi sustavi za proizvodnju hrane kao alternativa 
devastirajućoj klasničnoj poljoprivrednoj praksi. Ona koristi tehnike i metode 
uzgoja hrane koje ne truju i degradiraju tlo, već ga obogaćuju i čine sve plo¬ 
dnijim i bogatijim iz godine u godinu. Principi održivosti stečeni u šumarstvu i 
održivoj poljoprivredi primjenjiuju se i u drugim aspektima života kao što su 
primjerice, graditeljstvo, energetika, gospodarenje otpadnim vodama i otpa¬ 
dom općenito. Permakultura oponaša kružne prirodne procese u kojima ne 
nastaje otpad, koristi lokalne resurse, svodi zagađenje na minimum, a metoda¬ 
ma energetske efikasnosti i korištenjem obnovljivih izvora energije drastično 
samnjuje ili potpuno eliminira potrebu za fosilnim gorivima. Permakultura za¬ 
govara sadnju šuma koje imaju sposobnost upijanja CO2 iz atmosfere te na taj 
način pokušava obrnuti proces akumuliranja stakleničkih plinova u atmosferi i 
spriječiti ili barem umanjiti efekt staklenika. Najuspješniji permakulturni pro¬ 
jekti otišli su toliko daleko da su se čak i vrlo devastirana pustinjska područja 
uspjela pretvoriti u plodne šume i vrtove. 

U ovom priručniku opisati ćemo neke od ovih tehnika i kvalitetnih perma- 
kulturnih rješenja koje su vezane za održivo graditeljstvo i upravljanje otpad¬ 
nim vodama. 

Održivo graditeljstvo 


Samo postojanje pojmova kao što su “održivo graditeljstvo” ili “alternativno 
graditeljstvo” upućuju na to da nešto ne valja sa konvencionalnim graditelj¬ 
stvom. 

U prvom redu to je energetska efikasnost. U graditeljstvu se kroz prošlost 
vrlo malo pažnje pridavalo čuvanju energije u zgradarstvu. Prvi propisi za ko¬ 
rištenje toplinske izolacije i dvostrukih stakala kod nas su se pojavili tek 1987. 
godine i od tada se ove mjere primjenjuju vrlo sramežljivo. 

Drugi veliki problem sa konvencionalnim graditeljstvom je odabir materija¬ 
la te njihov utjecaj na okoliš i korisnike. Često se u graditeljstvo primjenjuju 
materijali koji jednostavno truju korisnike građevine, zagađuju okoliš u proi¬ 
zvodnji, a u trenutku kada građevina prestane biti u funkciji, svojim raspada¬ 
njem zagađuju okoliš raspadajući se na nekom od deponija otpada. 

Treći glavni problem tiče se estetike i funkcionalnosti jer su stanovnici zbog 
ekonomskih prilika prisiljeni živjeti i raditi u potpuno neadekvatnim uvjetima 
koji ne zadovoljavaju niti estetske niti funkcionalne kriterije. Vrlo su česta 
gradska ili prigradska naselja u kojima stanovnici žive u hladnim i otuđenim 
betonskim ćelijama koje ne pružaju osjećaj doma jer je jedini cilj projektira¬ 
nja takvih stambenih objekata profit, to jest uz što manja ulaganja izgraditi 
stanove za što veći broj ljudi te ih prodati za što veću cijenu. 


Energija u održivom graditeljstvu 

Prilikom izgradnje održivog objekta potrebno je obratiti pažnju na jedan od 
najvažnijih čimbenika; kako se troši energija? 

Energija se u graditeljstvu troši na dva načina: 

1. Utjelovljena energija. To je sva energija koja je potrebna za proizvodnju 
svih građevinskih materijala potrebnih za izgradnju nekog objekta zbrojena sa 
energijom potrebnom za samu gradnju. Neki građevinski materijali kao što je 
beton zahtijevaju vrlo veliku količinu energi¬ 
je za svoju proizvodnju. Cement je materijal 
koji se u procesu proizvodnje čak tri puta 
pali, što automatski znači veliku potrošnju 
energije, a to za sobom povlači emisije CO 2 . 

Isto vrijedi i za izolacijske materijale kao 
što su kamena i staklena vuna te za umjet¬ 
ne materijale kao što su ekspandirani poli- 
stiren, poliuretan te razne plastične folije i 
membrane. Nerijetko takvi materijali osim 
što u proizvodnji zahtjevaju golemu količinu 
energije, predstavljaju ekološku katastrofu na lokalnoj razini. Primjerice ce¬ 
mentare i tvornice kamene vune često stvaraju lokalno zagađenje koje ugroža¬ 
va zdravlje lokalnog stanovništva. 

Zato se u održivom graditeljstvu često pribjegava alternativnim graditelj¬ 
skim materijalim kao što su prirodni (npr. opeka, kamen, drvo, slama, prirodne 
izolacije) ili ponovno iskorišteni materijali (npr. odbačene automobilske gume, 
građevinski otpad). Također treba uzeti u obzir i transport materijala koji tako¬ 
đer troši energiju. Tako na primjer drvo koje je prevalilo velik put do gradilišta, 
može zbog transporta uzrokovati veće emisije CO 2 od nekog umjetnog lokalno 
proizvedenog materijala. U svakom slučaju održivo graditeljstvo teži u što ve¬ 
ćoj mjeri koristiti lokalne resurse i prirodne materijale baš na isti način kako 
se to nekada radilo u tradicionalnom graditeljstvu. 

2. Energija koja se troši pri korištenju zgrade. To je sva energija potrebna za 
grijanje i hlađenje prostora, energija potrebna za zagrijavanje potrošne tople 
vode i električna energija koja se troši za pokretanje uređaja. Trenutačna situ¬ 
acija je takva da je energija koja se troši pri korištenju i desetorostruko veća 
od utjelovljene energije*. 



* Računa se kroz period od 25 godina. Dakle u 25 godina korištenja konvencionalno građene 
građevine potroši se oko 10 puta više energije nego što je utjelovljena energija građevine. 

Cilj održivog graditeljstva je smanjiti oba aspekta trošenja energije. Dobrim 
dizajnom i upotrebom poznatih graditeljskih materijala energija potrošena pri 
korištenju može se smanjiti čak za 90%. 

Neke od strategija za uštedu energije su: 

Koristiti lokalno proizvedene materijale i resurse. Na ovaj način smanju¬ 
je potreba za transportom materijala. Na primjer, bilo bi nerazumno graditi 
kuću od kamena negdje u Slavoniji jer bismo ga morali transportirati vjerojatno 
iz Dalmacije ili nekog drugog kraja bogatog kamenom. Kontinentalna Hrvat¬ 
ska obiluje prirodnim građevinskim materijalima i resursima kao što su drvena 
građa, cigla, vapno, slama, glina itd. S druge strane, ako gradimo kuću negdje 
na otoku, najlogičnije je koristiti kamen kao građevinski materijal jer je ondje 
dostupan. 

Prilikom odabira materijala, prednost dati obnovljivim i prirodnim ma¬ 
terijalima, ili onima koji se mogu ponovo iskoristiti. Kao što smo već spome¬ 
nuli, utjelovljena energija nekih često korištenih materijala je vrlo velika. Zato 
bismo takve materijale trebali mudro koristiti samo na mjestima na kojima 
nemamo drugog izbora ili nam taj materijal daje vrlo veliku korist. Na primjer, 
staklo je također materijal za čiju proizvodnju je potrebno uložiti veliku količi¬ 
nu energije koja dolazi iz fosilnih goriva, da bismo ga proizveli. No korist koju 
dobivamo korištenjem stakla je vrlo velika jer nam daje prirodnu rasvjetu, a 
ako ga pametno koristimo u pasivnom solarnom dizajnu, ono nam pruža mo¬ 
gućnost da dio energetskih potreba zadovoljimo pomoću energije sunca. Zato 
korisnost stakla u velikoj mjeri premašuje početno ulaganje energije te zato 
staklo ima svoje mjesto u održivom graditeljstvu. 

Korištenje najmanje dvostrukih stakala u prozorima. Relativno najveći 
gubici toplinske energije u graditeljstvu ostvaruju se kroz prozore. Već duže 
vrijeme u graditeljstvu je uobičajeno korištenje dvostrukih izo-stakala. Na taj 
način se u velikoj mjeri smanjuju toplinski gubici. U novije vrijeme sve češće 
se koriste i trostruka izo-stakla čime se dodatno smanjuje koeficijent prolaska 
topline kroz prozore. Potrebno je naglasiti da su ovakva stakla skupa, ali se 
njihova ugradnja financijski isplati jer nam dugoročno nosi uštedu energije. 


Toplinska izolacija. Na slici možemo vidjeti da se najviše topline gubi kroz 
zidove. Zato ih je potrebno dobro izolirati. U održivom graditeljstvu uobičajeno 
je koristiti debele slojeve toplinske izolacije; čak i preko 30 cm debljine. Iz 
perspektive konvencionalnog graditeljstva ovo se može činiti pretjeranim, 
međutim svaka kuna uložena u izolaciju vratit će vam se u obliku ušteda u 
energiji. Kada govorimo o toplinskoj izolaciji nije moguće dovoljno naglasiti 
koliko je ona važna! 

Slika: prosječni gubici 
toplinske energije kod 
stabmenih objekata 




20 % 

prozori 


10% pod 


Brtvljenje prozora i vrata. Mala je korist od skupih izo-stakala i debele to¬ 
plinske izolacije ako toplini dozvolimo da pobjegne kroz rupe između prozor¬ 
skih okvira i prozora. Česti su slučajevi kuća ili zgrada u kojima su prozori i 
vrata toliko stari da se najviše isplati jednostavno ih zamijeniti novima. Ako 
stolarija nije u tako lošem stanju, može se zabrtviti trakama za brtvljenje. 
Ovom jednostavnom i jeftinom mjerom energetske efikasnosti moguće je 
ostvariti značajne uštede u energiji. 

Pasivni solarni dizajn. Pasivne solarne kuće građene su kao solarni kolektori 
- tako da u što većoj mjeri iskoriste energiju sunca za zagrijavanje prostora. 
Ovakvo graditeljstvo je vrhunac energetske efikanosti. Energetske uštede 

koje se ostvaruju u ovakvim kućama idu čak do 90% u odnosu na konvencio¬ 
nalno građene kuće. Zanimljivo je da su pasivne solarne kuće samo 10 do 15% 
skuplje od klasične gradnje. Razlog tome je što pasivna solarna arhitektura 
ne počiva na korištenju neobičnih i kompliciranih građevinskih materijala ili 
uređaja, već se jednostavni i uobičajeni materijali kombiniraju na nov način. 
Bit pasivne solarne arhitekture leži u dobrom dizajnu. 



Slika: Pasivne solarne kuće građene su kao solarni kolektori; tako da 
u svoju unutrašnjost puštaju sunčevo zračenje i prikupljenu energiju 
zarobljavaju korištenjem efekta staklenika. 


Osnovne smjernice za pasivni solarni dizajn: 

1. Orijentacija. Duža stranica građevine mora biti okrenuta jugu kako 
bi se povećala izloženost suncu. 

2. Solarni prozori. Na južnoj strani kuće nalaze se veliki solarni prozori 
koji omogućuju sunčevom zračenju da uđe u prostor kuće. 

3. Streha mora biti dizajnirana tako da se spriječi pregrijavanje ljeti. 

4. Termalna masa. Unutrašnjost građevine mora biti bogata materija¬ 
lom visokog toplinskog kapaciteta (kao npr. cigla, kamen ili nepečena 
opeka) kako bi se omogućilo skladištenje topline. 

5. Izolacija, izolacija, izolacija! Ovojnica zgrade mora biti dobro izo¬ 
lirana kako bi se što više smanjio prolaz topline kroz zidove, krov i pod. 

6. Trostruka izo-stakla su bitna kako bi se smanjio gubitak topline noću 
kroz velike staklene površine. 

Kuće od balirane slame 


Mogućnosti koje pruža teh¬ 
nika gradnje slamom gotovo su 
neograničene. Zid od balirane 
slame je moguće koristiti kao 
nosivi element, gdje se ko¬ 
nstrukcija krovišta sidri dire¬ 
ktno na zidove. Češće se sla¬ 
ma koristi kao ispuna, gdje se 
strukturalni elementi objekta 
grade najčešće od drveta, ali 
u nekim slučajevima čak i od 
metala ili armiranog betona. 

Za razliku od nekih drugih 
građevinskih materijala, slama 
pruža mogućnosti izgradnje 
nepravilnih, organskih oblika 
koji nerijetko završavaju više 
kao umjetničko djelo, nego 
samo kao kockaste kuće na 
koje smo navikli. Naravno, ako 
korisnik to više preferira, 
kuća od slame može biti iz¬ 
vedena tako da potpuno izgleda kao objekt građen konvencionalnim materijali¬ 
ma. Slama neprimjetno ostaje među slojevima žbuke i jedini dokaz njene pri¬ 
sutnosti je znatno niži račun za grijanje. Slamnati zidovi se obavezno moraju 
ožbukati kako bi se slama zaštitila od vanjskih utjecaja. 



Slika: Trokatnica od slame. Ekoselo Sieben Linden u 
Njemačkoj 


Dakle, zašto se uopće upuštati u gradnju slamom? Ovdje su navedeni glavni 
razlozi: 

1. Održivost 


Slama je obnovljivi materijal koji se može proizvoditi/uzgajati svake godine. 
Energija potrebna za proizvodnju ovog materijala dolazi od sunca - obnovljivog 
izvora energije. Osim toga, kada objekt prestane biti u funkciji slama se i nakon 
dugog niza godina može kompostirati ili koristiti u povrtlarstvu za malčiranje. 
Dakle ne nastaje otpad. 



Slika: Kuća od potpuno prirodnih materijala u izgradnji. Korišteni materijali su drvo piljeno 
u lokalnoj pilani te otpadno drvo, slama također lokalno proizvedena te glina iskopana na 
licu mjesta. Jedini umjetni materijal je hidroizolacija - polietilenska membrana koja se može 
reciklirati. Ekoselo Blatuša. 


2. Energetska efikasnost / izolacijska svojstva 

Trenutni građevinski propisi zahtijevaju da koeficijent toplinske provodljivosti 
tj. U(k) vrijednost vanjske ovojnice objekta koji se grije ne prelazi 0,35 W/ 
m 2 K. U Europskoj Uniji postoji tendencija da se to smanji na 0,25. Tipičan zid 
od slame (najčešće debljine oko 45 cm) ima ovaj koeficijent oko 0,13 W/m 2 K, 
dakle dva do tri puta niži od modernih građevinskih materijala i mnogo niži 
od trenutačnih građevinskih propisa. Kad bi se u građevinu od balirane slame 
još inkorporirala i načela pasivne solarne gradnje, kao što su termalna masa 
i velike staklene površine sa sunčane strane, dobili bismo energetski izuzetno 
efikasan objekt. Ovakva gradnja znatno smanjuje količine goriva potrebnog 
za zagrijavanje tijekom zime, što naravno rezultira smanjenjem emisije C0 2 u 
atmosferu. 

3. Zvučna izolacija 

Bale slame djeluju i kao izuzetna zvučna izolacija, pa nije rijetkost da se tonski 
studiji grade na ovaj način. Razina buke u kućama od slame je toliko mala da 
boravak u ovakvoj kući djeluje smirujuće. 

4. Nizak rizik od požara 

Slama gori. Da, ali ožbukani slamnati zidovi su manje skloni požaru nego tradi¬ 
cionalne drvene kuće. Budući da je slama u balama vrlo gusto stisnuta, u njoj 
nema dovoljno kisika da bi se zapalila. Pokušaj da se zapali bala slame mogao 
bi se usporediti sa pokušajem da se zapali telefonski imenik, lako zasebne stra¬ 
nice gore, dok je knjiga zatvorena, nemoguće ju je zapaliti. Ne pokušavajte to 
kod kuće! Isto je i sa balama slame. Ako pokušate zapaliti cijelu balu slame dok 
je još uvijek povezana konopcima, iznenadit ćete se koliko je teško. Još kad 
na bale slame dodamo žbuku, rizika od požara nema. To je i potvrđeno broj¬ 
nim ispitivanjima na zapaljivost. (Njemački institut za gradjevinska ispitivanja: 
www.mpa.tu-bs.de/default-e.htm) 

5. Niski troškovi izgradnje 

U ovom trenutku proizvodnja slame je veća od potražnje za njom. Uglavnom 
je se smatra otpadnim materijalom. Kod nas se cijena slame kreće od oko 3 
do 10 kn po bali, a često u cijenu ulazi i dostava. Za objekt od 100 m2 ugrubo 
možemo reći da nam treba oko 400 bala slame. Ako uzmemo najskuplju cijenu 
u obzir, na zidove ćemo potrošiti 4000 kn, što je puno jeftinije nego kad bismo 
gradili zidove od cigle ili blokova. Osim toga zidove od cigle ili blokova je 
potrebno povezati vezivnim materijalom i postaviti toplinsku izolaciju (danas 
se najčešće koristi ekspandirani polistiren-stiropor ili kamena vuna) što još više 
poskupljuje. Zahvaljujući jednostavnosti izgradnje slamom, moguće je ostvar¬ 
iti dodatna smanjenja troškova tako da se u gradnju uključe neprofesionalni 
radnici. Često su budući vlasnici objekta od slame ujedno i glavni graditelji. 

lako se u posljednjih godina širom svijeta pojavljuje sve više kuća od slame, 
u Hrvaskoj se ova graditeljska tehnika tek pojavila. Velik problem predstavlja 
manjak zakonske regulative za slamu kao građevinski materijal. Tako da slamu, 
koja iako ima bolja izolaciona svojstva od nekih priznatih izolacijskih materi¬ 
jala, zasada ne smijete legalno koristiti u graditeljstvu. U drugim državama, 
primjerice u Njemačkoj provedena su sva potrebna ispitivanja na slami i sada 
se baliranu slamu može koristiti kao i svaki drugi građevinski materijal. U SAD- 
u se može dobiti građevinska dozvola čak i za kuće u kojima slamnati zidovi 
nose krovište, dakle bez ikakve dodatne nosive konstrukcije. 

Smjernice za izgradnju 


Gradnja kuće od slame u tehničkom smislu je prilično jednostavna i ostvariva 
za laike - dakle ljude bez stručne naobrazbe u području graditeljstva. Naravno, 
svako iskustvo je dobrodišlo, posebice u području obrade drveta. Međutim, 
postoje pravila koje je potrebno poštivati i preporučujemo da se prije ulaska u 
ovakav projekt educirate u što većoj mogućoj mjeri. U protivnom se vaš gradi¬ 
teljski projekt može pretvoriti u neuspio eksperiment. Brojne knjige su napisa¬ 
ne na ovu temu i najčešće su pisane razumljivim jezikom za koji ne trebate biti 
profesionalac da biste razumjeli sadržaj. Neke su prevedene i na hrvatski jezik. 
Za one koji više vole učiti kroz rad, moguće je otići i na neku od radionica gdje 
se uči gradnja slamom. Takve radionice se najčešće održavaju u ekoselima di¬ 
ljem Europe, a razvojem ove scene u Hrvatskoj, sve su češće i kod nas. 

U ovom poglavlju dati ćemo vam osnovne smjernice kako graditi slamom. 
No, mnogi tehnički detalji premašuju opseg ovog priručnika tako da su ovdje 
dane samo osnove koje kasnije možete nadograđivati. 


Tipovi zidova od slame 

1. Samonosive kuće od slame 

Ovo je tip kuće kod koje zidovi nose konstrukciju krovišta, lako se slama čini 
kao rasut i mekan materijal, zbijanjem slame u bale nastaju konstrukcijski 
blokovi čija statička svojstva mogu podnijeti punu težinu krovišta pod ma¬ 
ksimalnim opterećenjem u zimskim uvjetima (snijeg). Bale se jednostavno na¬ 



slika: Naizmjenično 
slaganje bala poput 
cigle i povezivanje 
kolcima 

izmjenično naslaguju jedna na drugu na način kako se slažu cigle. Istovremeno 
se povezuju, najčešće drvenim kolcima, kako bi se međusobno povezale u 
jednu cjelinu. Također ih je važno dobro usidriti za temelje, također pomoću 
drvenih štapova ili armaturnog željeza (radi jednostavnosti nije prikazano na 
slici). Kada se digne zid od bala slame, na vrh je potrebno staviti krovnu krunu 
- malu drvenu konstrukciju koja međusobno povezuje zidove u jednu cjelinu. 



Krovna kruna se sastoji od dvije drvene 
grede koje su međusobno povezane šper¬ 
pločom. Prostor između ispunjuje se sla¬ 
mom. Kruna također mora biti vezana za 
bale štapovima. Najvažnija stvar je krunu 
učvrstiti u kutevima tako da bude poveza¬ 
na u jednu cjelinu. Na taj način sprječava 
se da se zidovi raziđu. 


Krovna kruna se zatim povezuje s temeljima. To se najčešće izvodi pomoću 
čvrstih kamionskih gurtni za pakiranje tereta. Drugi način su navojne šipke 
koje prolaze kroz cijeli zid; od krovne krune do temelja. Naime, krovnu krunu 
nije dovoljno samo povezati s temeljima već ju je potrebno napeti kako bi se 
zidovi još dodatno sabili i postali čvršći. Zatezači za gurtne moraju biti dovolj¬ 
no jaki kako bi podnijeli opterećenje. Ako se koriste navojne šipke, onda je 
dovoljno pomoću jakih matica krovnu krunu jednostavno što čvršće zašarafiti. 


Učvršćena krovna kruna dovoljno je čvrsta da se na nju dalje gradi krovište, 
bez obzira o kakvom tipu krovišta se radi. Prednosti ove metode su jeftinoća 
i jednostavnost izgradnje. Najveća mana metode je što dužina pojedinog zida 
bez ikakvih ojačanja ne smije biti veća od 6 metara, što ju čini idealnom za 
manje objekte. 


2. Bale slame kao ispuna 

Mnogo češće korištena metoda je gradnja konstrukcije koja nosi krovište, a 
bale slame se koriste kao ispuna za zidove. Ova metoda je skuplja ali se češće 
koristi jer ne zahtjeva ulazak u nova područja u statici već se koriste dobro 
okušane metode. Izgradnja raznoraznih konstrukcija dobro je poznata u gradi¬ 
teljstvu. U održivom graditeljstvu kao konstrukcijski materijal najvjerojatnije 
ćete koristiti drvo jer je obnovljivo a ima izuzetno dobra statička svojstva te 
se relativno lako obrađuje. 

Jedna od prednosti ove metode je što nam drvena konstrukcija omogućava 
da najprije izgradimo kroviše, pa tek tada krenemo sa dizanjem zidova. Budu¬ 
ći da je od izuzetne važnosti da na slamu ne pane niti jedna kap kiše, uz gotov 
krov za dizanje zidova možemo opušteno uzeti vremena koliko nam je potre¬ 
bno. Kod samonosivih zidova to nije slučaj jer kada jednom dignemo zidove i 
slamu izložimo vremenskim utjecajima, moramo hitno izgraditi krovište kako 
bi se slama zaštitila od kiše. 

Izgradnja samih zidova ne razlikuje se previše od samonosivih kuća. Bale se 
također naizmjenično slažu kao cigle i povezuju drvenim štapovima. Sidrenje 
za temelje također je potrebno. 


Kako izabrati dobre bale za gradnju 

Bale za gradnju trebaju biti tvrdo balirane. Balirka kojom se proizvode bale 
treba biti podešena na maksimalnu kompresiju. Bale bi trebale biti što ure¬ 
dnije, uniformnije, kompaktnije i napetih vezica. Najvažnije od svega je da 
ne smiju biti niti malo vlažne. Maseni udio vlage u balama ne smije prelaziti 
15%. Bale koje su makar jednom pokisle potpuno su neiskoristive za gradnju. 
Težina proječne bale vezane s dvije vezice, dužine oko 1 m, trebala bi biti 
oko 16 do 30 kg. Slama koja se koristi može biti od bilo koje žitarice; pšeni¬ 
ca, ječam, raž, zob itd. Nemojte pobrkati slamu sa sijenom. Slama se sastoji 
isključivo od osušenih stabljika žitarica, pri čemu je gotovo svo sjeme odstra¬ 
njeno u procesu kombajniranja. Ona je kemijski prilično inertan materijal, 
po sastavu sličan drvetu i prilično se teško razgrađuje. Sijeno, nasuprot slami 
je puno lišća, sjemenja i hranjivih tvari, a obično se sastoji od raznih biljaka 
pokošenih na nekoj livadi te je puno sklonije razgradnji jer sadrži hranjiva 
potrebna za proces kompostiranja. 

Potpuno je nevažno koliko je slama stara, ako je pravilno uskladištena. Ako 
je potrebno uskladištiti slamu koju planirate koristiti za gradnju, potrebno 
ju je dići od tla i bale naslagati u vis te prekriti vodonepropusnom ceradom. 
Kosa kiša koja će eventualno namočiti bočne stranice, ne može oštetiti slamu 
dokle god ima gdje oteći. Dakle bitno je da se voda ne zadržava u slami duže 
vrijeme, a površinsko močenje i sušenje ne može oštetiti slamu. Najhitnije je 
da sredina bale ostane suha jer jednom kad vlaga prodre do sredine, nema 
načina da se slama osuši bez rastavljanja bale. 

Žbukanje 


U konvencionalnom graditeljstvu svrha žbuke je više estetska nego funkci¬ 
onalna. Kod gradnje slamom, žbuka je, upravo suprotno, od izuzetne funkci¬ 
onalne važnosti. Ona štiti slamu od atmosferskih utjecaja, onemogućuje ulazak 
insekata i glodavaca u slamu te je čini potpuno nezapaljivom. Osim toga, rela¬ 
tivno debeo sloj žbuke iznutra i izvana ojačava strukturu zida, što je izuzetno 
važno kod građevina bez konstrukcije. Žbuka koja se koristi na slamnatim zido¬ 
vima nikako ne smije biti na bazi cementa. Također se ne smiju koristiti moder¬ 
ne žbuke koje sadrže aditive. Takve žbuke nisu paropropusne te spriječavaju 
“disanje” zida. Naime, u slučaju da unatoč svim mjerama zaštite, nešto vlage 
ipak uđe u slamnati zid, cementna žbuka sa sintetičkim aditivima spriječiti će 
da vlaga prirodnim putem ispari iz zida te može doći do truljenja slame. Žbu¬ 
kanje umjetnim žbukama bi bilo kao da stavite balu slame u plastičnu vrećicu. 
Na suncu bi se slama ugrijala, a vlaga kondenzirala, što su idealni uvjeti za ra¬ 
zvoj anaerobnih mikroorganizama koji omogućavaju truljenje. Zbog toga se za 
žbukanje slamnatih zidova smiju koristiti isključivo tradicionalne žbuke na bazi 
vapna ili gline koje propuštaju vlagu i omogućavaju disanje zidova. Također je 
vrlo važno paziti da boja koju koristite za zidove također diše jer se bojanjem 
sintetičkim bojama može postići isti efekt kao i žbukanjem. 


1. Žbuka na bazi gline 


Glina je prirodni materijal koji se sastoji od finih čestica minerala. Glinom se 
smatra tlo čije čestice su manje od 4 do 5 mikrometara. Ključno svojstvo gli¬ 
ne je da, kada se namoči, postaje ljepljiva i plastična te se može oblikovati i 
koristiti kao vezivo. Sušenjem se stvrdnjava. Termin glina ne smije se pobrkati 


Slika: Radionica 
žbukanja slinom. 
Ekoselo Blatuša. 

s terminom ilovača koja se sastoji od 
čestica većih od 5 mikrometara i nije 
pogodna za izradu žbuke. Međutim, u 
narodu se često termin ilovača ili ilo- 
vasto tlo koristi upravo za tlo sa viso¬ 
kim udjelom gline, što je nepravilno i 
može biti zbunjujuće. Pjeskovito tlo 
najčešće ne sadrži dovoljno gline da bi 
se od njega mogla napraviti žbuka. 

Sastojci koji su potrebni za glinenu 
žbuku su: 

a) Zemlja sa visokim udjelom gline. 
Ako ste u kontinentalnoj Hrvatskoj, tlo na kojem planirate graditi kuću naj¬ 
vjerojatnije sadrži dovoljno gline za žbukanje. Isto vrijedi i za crvenicu koje 
ima u primorskoj Hrvatskoj. Glinasta zemlja, kada se namoči je ljepljiva, a 
ako grudu ovakve zemlje bacite u npr. cigleni zid, ona će se zalijepiti. Također 
možete pokušati oblikovati kuglice ili prutiće koji bi se trebali moći formirati 
bez pucanja. 

b) Pijesak za žbukanje Ako kupujete pijesak, trebate tražiti pijesak za žbu¬ 
kanje, a trgovci građevinskim materijalom ga označavaju oznakom 0 do 4, što 
znači da veličine čestica variraju od 0 do 4 mm. Ako pijesak možete naći neg¬ 
dje u prirodi, morate ga prosijati kroz sito čije rupice su velike 4 mm. Za završ¬ 
ni, to jest “fini” sloj žbuke trebat će vam pijesak koji se označava oznakom 0. 
To je najfiniji pijesak koji možete kupiti, a obično je još uvijek grub i treba ga 
prosijati kroz sito čije rupice su veličine 1 do 2 mm. 

c) Vlakana za ojačanje. Najčešće se koristi slama sjeckana na komadiće veli¬ 
čine 2 do 4 cm za grubu žbuku, a manje od 1 cm za završni sloj. Tradicionalno 
se umjesto toga koristila pljeva od žitarica. Vlakna povezuju sloj žbuke u jednu 
cjelinu i znatno pridonose čvrstoći. Testovi su također pokazali da je žbuka 
obogaćena vlaknima puno otpornija na utjecaj kiše. 

Glina u prahu može se kupiti u dućanima koji drže opremu za zidanje ka- 
Ijevih peći. Također se može nabaviti u ciglanama jer se za proizvodnju cigle 
glina pročišćava i usitnjava. S ovakvom glinom je najjednostavnije raditi jer je 
već pripremljena za miješanje sa ostalim sastojcima. Znatno jeftinije je isko¬ 
pati glinastu zemlju na mjestu gradnje kuće, obraditi je i pripremiti za izradu 



Slika: Glinena žbuka pripremljena za 
nanošenje na zid. Ekoselo Blatuša. 

žbuke. Površinski sloj zemlje od 10 do 20 cm dubine se ne koristi jer sadrži hu¬ 
mus, korijenje biljaka i druge organske tvari koje nisu poželjne u žbuki. Zemlja 
bi trebala biti što čišća i sa što manjim udjelom organske materije. Da biste 
utvrdili koliko gline sadrži vaša zemlja, kao orjentir možete napraviti test sa 
staklenkom koji se izvodi tako da staklenku do pola napunite zemljom, pomi¬ 
ješate s vodom i pričekate oko 8 sati da se slojevi zemlje natalože. Bitno je da 
zemlju dobro promiješate rastopite u vodi. Kada se mješavina rasloji, trebali 
biste jasno vidjeti slojeve gline, sitnog pijeska, grubog pijeska i kamenja ako ga 
ima. Organske tvari obično isplivaju na površinu. Otprilike možete utvrditi ko¬ 
liko gline sadrži vaša zemlja. Ova metoda može poslužiti samo kao orjentir jer 
ćete naposlijetku morati malo eksperimentirati sa različitim omjerima zemlje 
i pijeska kako bi utvrdili koji omjer daje najbolju žbuku. 

Dvije su strategije za pripremanje glinaste zemlje za izradu žbuke. Najče¬ 
šća metoda je namakanje. Zemlju je potrebno namočiti u velikoj plitkoj posudi 
(može se koristiti cerada ili najlonska folija) najmanje 5 dana, a nerjetko se 
namače i do mjesec dana kako bi se u potpunosti zasitila vodom. Tijekom na¬ 
makanja glinu je potreno svakodnevno promiješati kako bi voda doprla do svih 
čestica gline. Zemlja je dobro namočena kada je konzistencije kao margarin. 
Ako radite zvršni sloj žbuke, tako namočenu zemlju možete “na mokro” prosi¬ 
jati kako bi se riješili grudica koje neminovno ostaju u glini. Druga metoda je 
sušenje zemlje na suncu, razbijanje u sitne komadiće te prosijavanje. Ovom 
metodom se postiže daleko veći stupanj finoće, ali je puno zahtjevnija pa se 
može koristiti samo za najfiniji sloj žbuke, dok će prva dva sloja grube žbuke 
biti dovoljno dobra ako se rade s namočenom glinom. 

Ako je glina dobro namočena, žbuka se može miješati u običnoj električnoj 
miješalici za beton. Također se može miješati i ručno, najjednostavnije u tač- 
kama uz pomoć motike. Najprije se pomiješaju pijesak i glina uz dodatak male 
količine vode. Kada je sve dobro izmiješano, na kraju se dodaju vlakna te se 
dodaje još vode ako je potrebno. 

Idealna glinena žbuka sadrži oko 15% čiste gline, a sve ostalo je pijesak. 
Savjetujemo da krenete s omjerom 1 lopata namočene ili suhe glinaste zemlje 
+ 2 lopate pijeska i napravite male uzorke koje ćete ostaviti da se osuše te će 
nam pokazati da li je omjer pijeska i gline dobar. Ako se žbuka uslijed sušenja 
raspucava, to znači da sadrži previše gline, a ako sadrži previše pijeska, neće 
biti dovoljno ljepljiva da se zalijepi na okomiti zid. Jednostavan test dok mi¬ 
ješate žbuku možete izvesti tako da zidarskom žlicom zagrabite malu količinu 

Slika: Žbuka na bazi gline je potpuno neškodljiva za kožu te se može nanositi rukom. Na taj 
način zidovi će dobiti topli, organski oblik. Ako želite dobiti ravniji zid, žbuka se može nanositi 
i g let erom. 


žbuke. Kada žlicu postavite okomito, žbuka mora glatko skliznuti sa žlice u 
roku od nekoliko sekundi. Ako glina ostane zalijepljena na žlicu, znači da vam 
nedostaje pijeska. 

Žbuka se na slamnate zidove nanosi u tri sloja. Svaki sloj mora biti potpuno 
suh prije nanošenja slijedećeg. Prva dva su gruba i rade se s grubim pijeskom. 
Nakon nanošenja svakog od grubih slojeva, potrebno je uz pomoć nazubljenog 
gletera ili prstiju zidove naborati kako bi se lakše primio slijedeći sloj žbuke. 
Prije nanošenja slijedećeg sloja, potrebno je prethodni sloj žbuke navlažiti 
vodom uz pomoć prskalice za voćke. Posljednji sloj je najfiniji i izrađuje se 
od finog pijeska. U taj sloj se može staviti neki od aditiva kako bi se povećala 
čvrstoća i otpornost na atmosferske utjecaje. U tu svrhu se najčešće koristi 
štirka od bijelog pšeničnog brašna, laneno ulje, kazein (mliječni protein) ili 
vapno. Kao jednostavan i jeftin aditiv pokazala se štirka koja se pripravlja tako 
da se 1 kg bijelog pšeničnog brašna prokuha sa 10 l vode. Da bi se spriječilo 
stvaranje grudica, brašno najprije rastopimo u maloj količini hladne vode pa ga 
dodajemo u preostalu kipuću vodu. Dobivena smjesa izgleda kao puding i pri 
miješanju žbuke koristi se umjesto vode. Štirka znatno pridonosi elastičnosti i 
čvrstoći žbuke i olakšava nanošenje na zid. Također žbuku čini otpornijom na 
vlaženje. 

2. Žbuka na bazi vapna. 

Ako živite u podneblju u kojem je teško naći glinastu zemlju s dovoljno visokim 
udjelom gline, uvijek vam preostaje mogućnost žbukanja vapnenom žbukom. 
Vapno se već tisućama godina tradicionalno koristi kao vezivno sredstvo za 
zidanje kamenom i ciglom, te za žbukanje zidova. U svim europskim zemljama 
vapno se koristilo prije nego što je izumljen cement. 

Vapno se proizvodi od kamena vapnenca (CaC0 3 - kalcij karbonat). Tradicio¬ 
nalan proces proizvodnje vapna je relativno jednostavan; vapnenac se u pose¬ 
bno dizajniranim pećima pali uz pomoć drveta, ugljena ili nekog drugog goriva 
i u periodu od 12 sati na temperaturi od 900 do 1200°C pretvara u živo vapno 
(CaO - kalcij oksid) pri čemu nastaje C0 2 kao nusprodukt i odlazi u atmosferu. 
Živo vapno se ne smije dirati rukama jer nagriza kožu. Treba ga držati suhim 
jer reagira i sa vlagom iz zraka. Dodatkom vode živo vapno se pretvara u va- 
pneni kit - Ca(OH) 2 - kalcij hidroksid. 

Pijesak potreban za izradu vapnene žbuke mora biti oštar, dakle proizveden 
u kamenolomu, a ne okrugli riječni. Mora sadržavati čestice raznih veličina, od 
0 do 4 mm. Za vanjsku žbuku možete koristiti i grublji prijeska, čak do 10 mm 
veličine, a za unutarnju se pretpostavlja da želite finiju površinu pa koristite i 
finiji pijesak. 

Idealan omjer pijeska i vapna je 3:1. Prije miješanja s pijeskom, živo vapno 
je potrebno namočiti u vodi kako bi nastao vapneni kit. Što se duže namače, to 
bolje. Moguće je i kupiti živo vapno i odmah ga pomiješati s pijeskom i vodom, 
pa pustiti mješavinu da odstoji 3 mjeseca i dobije pravu konzistenciju. Rad sa 
živim vapnom je izuzetno opasan i pazite da ne dospije na kožu i da ne udah- 
nete pare koje nastaju kada se živo vapno miješa s vodom. 

Vapnena žbuka prije nanošenja na zidove mora biti dobro promješana i 
mora biti toliko ljepljiva da se drži za zidarsku žlicu čak i kada je držimo na¬ 
opako. Za miješanje nećete moći koristiti mješalicu za beton jer ostaju velike 
nerazbijene grude vapna. Nažalost, vapno morate miješati ručno i to je dosta 
naporan i fizički zahtjevan posao. Što više miješate, to će žbuka postati pla¬ 
stičnija i Ijepljivija. 

Žbuka se nanosi isto kao i glinena žbuka; rukama (rukavice!) ili gleterom. Za 
vrijeme sušenja, žbuku je potreno prskati kako bi se usporio proces sušenja i 
smanjila mogućnost da popuca. Važno je da se žbuka ne smrzne prvih 3 mje¬ 
seca, zato ne ostavljajte žbukanje za jesen ako koristite vapno. 

Tijekom sušenja, vapno, to jest u ovoj fazi kalcij hidroksid se veže sa C0 2 iz 
atmosfere i pretvara nazad u kalcij karbonat to jest vapnenac. Ovaj proces 
može trajati i do pola godine. Zidovi ožbukani vapnenom žbukom mogu se bo¬ 
jati prirodnim bojama na bazi vapna ili gline s dodatkom prirodnih pigmenata. 


Temelji za zidove od slame 

U konvencionalnom graditeljstvu temelji se obično grade od lijevanog betona, 
lako su ovakvi temelji vrlo trajni i relativno jednostavni za izgradnju, korištenje 
tolike količine betona rijetko će biti opravdano u smislu ekološke održivosti. 
Bez daljnjega, slamnati zidovi se mogu graditi na betonskim temeljima. No, u 
većini slučajeva to jednostavno nije potrebno. Realna potreba za masivnošću 
i čvrstoćom temelja procjenjuje se ovisno o tome koliko je težak objekt koji 
gradimo te na kakvom tlu ga gradimo. Masivni temelji su nepotrebni za male 
objekte bez obzira kakvo je tlo. Također su nepotrebni za velike objekte ako 
je tlo dovoljno čvrsto da podnese težinu građevine, a to je u slučajevima da 
gradimo na matičnom kamenu ili čvrsto zbijenom glinastom tlu koje ne kliže. 
Gotovo sve kuće starije od 200 godina građene su na jednostavnim temeljima 
od kamena ili cigle, ukopanim ne više od 15 cm u tlo. Nažalost, zbog popu¬ 
larnosti cementa, postoji vrlo rašireno mišljenje da temelji kuće jednostavno 
moraju biti od betona, što se uči i na fakultetima. Slamnati zidovi sa žbukom su 
oko 3 puta lakši od ciglenih ili betonskih zidova pa prema tome ne zahtjevaju 
toliku čvrstoću temelja da bi se morali graditi od betona. Ako se ipak koristi 
beton, za prizemne kuće od slame dovoljno je izliti tanku ploču širine zidova 
po cijelom obodu objekta. Nema potrebe za kopanjem dubokih kanala koji se 
pune betonom. Beton ima još jedno svojstvo koje ga čini nepovoljnim za gra¬ 
diteljstvo, a to je da vuče kapilarnu vlagu. Dakle, ako je u kontaktu s vlažnim 
tlom, beton će poput spužve povući vlagu s tla i distribuirati je kroz cijelu 
svoju masu. Bez obzira da li gradite sa slamom ili nekim dugim materijalom, 
između zidova i betonskih temelja potrebno je staviti hidroizolaciju kako bi 
spriječili da se vlaga iz temelja popne po zidovima. 

Temelji za zidove od slame moraju zadovoljavati dvije funkcije: 

a) Moraju dići slamu iznad nivoa zemlje kako bi se smanjio utjecaj vode koja 
može zapljusnuti zidove uslijed jake kiše. 

b) Moraju omogućiti otjecanje bilo kakve vode koja se nađe u slamnatom zidu, 
za što su idealni temelji sa drenažom. 

Temelji se dakle osim betona 
mogu izgraditi od kamena ili cigle. 
U održivom graditeljstvu omiljeni 
su i temelji od bačenih automobi¬ 
lskih guma koje se pune zemljom. 
Na taj način koristi se materijal 
koji bi inače završio u spalionici 
i pretvorio se u zagađenje zraka, 
ili bi trunuo na nekom deponiju. 
Ovako je moguće stare iskorištene 
Slika: Gradnja temelja od automobilskih guma. g ume iskoristiti za izgradnju teme- 

nikakvo tehničko predznanje za ovaj tip gradnje. l J a - Gradn J a ovakvlh temel J a J e vrl ° 

jednostavna; autogume se jedno¬ 
stavno pune zemljom koja se sabija kako bi postale tvrde. Nastaju izuzetno čvr¬ 
sti zidovi koji mogu podnijeti vrlo velik teret. Gume se kasnije ožbukaju zajedno 
sa zidom te se u stvari ne vide, a žbuka ih štiti od sunčevog zračenja koje inače 
oštećuje gumu. Tako zaštićene gume su inertne - ne ispuštaju ništa u okoliš. 


Još jedna zanimljiva mogućnost za izgradnju temelja je gradnja vrećama 
koje su ispunjene zemljom. Metoda je također vrlo jednostavna - vreće se 
jednostavno pune zemljom tako da nastanu kompaktni, tvrdi zidovi. Ovako 
nastaju temelji koji po čvrstoći ne zaostaju za betonskim, a puno su jeftiniji i 
mogu se rastaviti kada se objekt bude rušio. 



Slika: Izgradnja 
kuće od slame s 
drvenom konstru¬ 
kcijom i temeljima 
od vreća punjenih 
zemljom. Ekoselo 
Blatuša. 

Održivo gospodarenje 
otpadnim vodama 




Oko 71% Zemljine površine prekriveno je vodom. Od toga je samo 0,007% 
vode pitko. Zalihe pitke vode nisu beskonačne, kako bi se možda moglo za¬ 
ključiti iz načina kako se njima ophodimo. Već smo rekli da je pitka voda po¬ 
gođena zagađenjem koje uzrokuje poljoprivreda i industrija. Međutim, što je 
sa kućanstvima? U ovome poglavlju bavimo se otpadnim vodama iz kućanstva. 
U prvom redu to su crne otpadne vode, dakle vode koje dolaze iz zahodske 
školjke. Opće prihvaćena definicija je da je crna voda ona koja je zasićena 
otpadom koje stvaraju naša tijela - fekalijama i urinom. Nazivati nusproizvode 
našeg metabolizma otpadom otkriva potpuno neshvaćanje prirodnih procesa. 
U prirodi ne postoji otpad. Svaka suvišna tvar koju proizvodi neka biljna ili ži¬ 
votinjska vrsta, iskoristiva je nekom drugom obliku života. Mi ljudi smo jedina 
vrsta na planeti koja stvara otpad. Ovaj otpad vraćamo zemlji, što je naravno 
u redu, ali pravo pitanje koje se ovdje postavlja je na koji način? 

Uobičajena praksa danas je da fekalije pomiješamo sa 50 do 100 puta ve¬ 
ćom količinom vode i tako nastaje crna otpadna voda. Ona se kanalizacijom 
odvodi u centralnu stanicu za pročišćavanje gdje se troše goleme količine nov¬ 
ca kako bi se ove dvije tvari ponovo razdvojile. “Pročišćena” voda koja je sada 
zatrovana kemikalijama, a još uvijek bogata nutrijentima odvodi se u najbližu 

Slika: Pročistač otpadnih 
voda u Zagrebu. Skupo 
postrojenje koje ne riješava 
problem jer pročišćena voda 
nije potpuno čista, a kao 
nusproizvod nastaje mulj 
s kojim se ne može ništa 
drugo nego spaliti u spalio- 
nici čime se zagađenje vode 
samo pretvara u zagađenje 
zraka. 


rijeku. Zbog velike koncentracije hranjivih tvari alge u vodi podivljaju, namno- 
že se i naposlijetku iskoriste sav raspoloživ kisik, čime se onemogućuje život 
svih ostalih živih bića koja su nekim čudom uspjela preživjeti kemijsko zagađe¬ 
nje. Sve ovo nas dovodi do čudne bilance: poljoprivredno tlo vapi za hranjivima 
koje nadomještamo umjetnim mineralnim gnojivima, a organska tvar kojom 
bismo mogli gnojiti polja završava u vodi gdje čini štetu. Da ne bi bilo zabune, 
i umjetna gnojiva, budući da ih tlo ne može asimilirati, završavaju u vodi gdje 
uzrokuju sličan efekt. Svakodnevno trošimo na cisterne pitke vode kako bismo 
se riješili našeg “otpada” koji bi se mogao vratiti zemlji u svrhu održavanja 
plodnosti. Prema nekim podacima, čak 30% pitke vode koju svakodnevno troši¬ 
mo koristi se za ispiranje WC školjke. 

Strategija koju zagovara permakultura je ne dozvoliti uopće da se ova dva 
resursa, pitka voda i fekalije, uopće pomiješaju čineći otpadnu tvar koju nazi¬ 
vamo crnom vodu. U pažljivo dizajniranom permakulturnom sustavu crne vode 
ne postoje. Jedine otpadne vode su one koje nastaju pranjem posuđa, rublja, 
tijela itd. Ovu vodu nazivamo sivom otpadnom vodom. Dakle, siva voda je sva 
voda iz sudopera, umivaonika, kade i perilice. Obično se u sivu vodu ispušta i 
urin. No, urin od zdravih osoba koje ne troše Ijekove, može se i direktno kori¬ 
stiti za zalijevanje biljaka, s time da se prethodno mora razrijediti s vodom u 
omjeru 1:10. Zalijevanje ovakvom vodom jednako je gnojenju jer urin sadrži 
relativno veliku količinu dušika. Sive vode je daleko lakše pročistiti nego crne 
vode. U nekim permakulturnim sustavima sive vode se koriste u svojem ne¬ 
promijenjenom obliku za zalijevanje vrta ili voćnjaka. Većina ipak inzistira na 
jednostavnom pročišćavanju pomoću biljnih pročistača. Ovi pročistači su toliko 
efikasni da, ako pravilno funkcioniraju, mogu sivu vodu učiniti ponovo pitkom. 

Kompostni WC 


Fekalije su nusproizvod metabolizma i kod zdravih osoba se sastoje od vode, 
pepela, biomase živih i mrtvih bakterija, dušičnih spojeva, probavljenih i ne- 
probavljenih tvari itd. Urin je također bogat dušičnim spojevima i ispada da 
se svatko od nas samo kroz urin riješi oko 5 kg čistog dušika kroz godinu dana. 

Fekalije su bogate raznoraznim mikroorganizmima, od kojih su neki patoge¬ 
ni, što znači da mogu prouzrokovati bolesti ako dođemo u direktan kontakt s 
fekalijama. Jedan od primjera je bakterija E. coli koja se prirodno nalazi u cri¬ 
jevima gdje nam ne može naštetiti. Međutim, ako dospije u hranu ili vodu koju 
jedemo/pijemo, može uzrokovati infekciju koja uzokuje povraćanje, mučninu 
i krvavu stolicu. Također može uzrokovati infekciju urinarnog trakta. Upravo 
zbog patogenih mikroorganizama i bolesti koje mogu prouzrokovati, izumljen 
je sustav koji fekalije nosi što dalje od mjesta gdje živimo. Upotrebom WC-a 
koji se ispire i kanalizacije problem smo riješili samo djelomično - patogeni nisu 
uništeni već su pušteni u prirodu gdje se dalje mogu razvijati i prenijeti dalje. 
Urin, ako dolazi od zdravih osoba, je potpuno sterilan i ne sadrži bakterije niti 
bilo kakve druge mikroorganizme. 

Budući da se sastoji isključivo od organskih tvari, biomasa koju proizvodi¬ 
mo idealna je za kompostiranje. Kompostiranje je proces razgradnje bilo koje 
organske tvari, a obično se koristi za razgradnju ostataka hrane ili zelenog 
otpada koji nastaje održavanjem zelenih površina (lišće, trava, piljevina itd.). 
Proces kompostiranja je dakle raspadanje organske materije pri čemu nastaje 
voda, C0 2 i humus. U pocesu kompostiranja sudjeluju razni organizmi od čega 
su svakako najvažnije aerobne bakterije, ali i plijesni i gljivice. Kompostiranje 
je idealan postupak za tretiranje ljudskih fekalija jer se u samom procesu bi¬ 
omasa zagrijava čak na 70°C što patogeni organizmi ne mogu preživjeti. Bitno 
je da se proces kompostiranja nesmetano dovrši kako bi se eliminirali svi pato¬ 
geni. Za to je ponekad potrebno čak i godinu dana da bismo bili sigurni da je 
proces kompostiranja u potpunosti završen. Pored vremena, za kompostiranje 
postoji još nekoliko jednostavnih pravila koja je potrebno poštivati: 

1. Kisik, Kompostiranje je aeroban proces što znači da se koristi kisik. Ko- 
mpostnoj hrpi (bez obzira da li se radi o ostacima hrane, zelenom otpadu ili 
fekalijama) je potrebno osigurati dovod zraka. 

2. Vlaga. Bakterije, plijesni i gljivice koje su zaslužne za proces kompostira- 
nja trebaju vodu. Zato je potrebno voditi brigu da je kompostna hrpa uvijek 
vlažna, to jest da se ne isuši jer bi to značilo zaustavljanje procesa. Prilikom 
kompostiranja fekalija nije potrebno posebno brinuti za vlagu jer one same 
sadrže povoljnu količinu vlage. 

3. C:N omjer. Neki organski materijali kao što su na primjer piljevina ili slama 
sastoje se uglavnom od kemijskih spojeva bogatih ugljikom. Drugi materijali 
kao npr. fekalije ili kuhinjski otpad bogati su dušičnim spojevima. Da bi se 
proces kompostiranja nesmetano odvijao, omjer ovih tvari mora biti povoljan. 
Idealan C:N omjer je 30:1. Budući da sve organske tvari sadrže i spojeve ugljika 
i dušika, nikada nećemo znati koliki je točan C:N omjer u našoj hrpi, stoga ovu 
smjernicu ne smijemo shvatiti predoslovno. Ono što je bitno je da se kompo- 
stnoj hrpi dodaje ugljik, bilo da se radi o kompostiranju fekalija ili kuhinjskog 
otpada. 

Procesom kompostiranja nastaje humus, što je inertna i kemijski stabilna 
supstanca. Humus dobiven kompostiranjem fekalija potpuno je bezopasan, a 
mirisom podsjeća na šumsko tlo jer po svojem sastavu tome upravo i jest 
najsličniji. Bogat je hranjivim tvarima koje podržavaju rast biljaka, a za po¬ 
ljoprivredu je pogodan i zbog mogućnosti da zadržava vodu te poboljša stru¬ 
kturu tla. Skepticima može odbojno zvučati ideja da humus dobiven od vla¬ 
stitih fekalija koristimo za uzgoj hrane. No u tome nema ništa loše ako je 
postupak kompostiranja izveden pravilno i kroz dovoljno dugačak vremenski 
period. Ipak, ako i dalje niste uvjereni, kompromisno riješenje bilo bi koristiti 
ovakav humus za gnojenje voćaka jer u tom slučaju hrana koju uzgajamo ne 
dolazi u izravan kontakt sa humusom. Čak i ako humus bacite u šumu ili ga 
jednostavno ostavite na nekom polju, učinili ste bolju stvar nego da fekalije 
ispuštamo u vodene tokove. 

Funkcioniranje i sastavni dijelovi kompostnog WC-a 

Kompostni WC je uređaj koji je dizajniran tako da može prihvatiti naš “otpad”, 
istovremeno tretirajući ga pomoću procesa aerobnog kompostiranja. U svojoj 
biti, komposni WC je izuzetno jednostavan mehanizam koji odvaja fekalije od 

urina i osigurava idealne uvjete za kompostiranje fekalija. Svaki kompostni 
WC, bilo da se radi o sofisticiranijem ili primitivnijem uređaju, sastoji se od 
osnovnih sastavnih dijelova: 

1. WC školjka. Osim kod čučavaca, svi ostali kompostni WC-i imaju školjku na 
koju sjednemo kada obavljamo nuždu, baš kao i klasični WC. Ono što se ra¬ 
zlikuje je što kompostni WC ima ugrađen sustav za odvajanje urina. Školjka za 
odvajanje je dizajnirana tako da unutar same školjke postoji još jedna manja 
posuda u koju ide urin. Ta posuda je s prednje strane mora biti anatomski po- 
zicionirana u odnosu na ljudsko tijelo kako ne bi došlo do ulaska urina u prostor 
za fekalije i obrnuto. 



Slika: Ako školjka nema već ugrađenu posudu za odvajanje urina, mogu se kupiti ovakvi 
nastavci - lijevo za školjku, a desno za čučavac. 


2. Kompostna komora služi za sakupljanje fekalija i osigurava idealne uvjete 
za kompostiranje. Ovisno o dizajnu varira i veličina. Neki kompostni WC-i su 
dizajnirani tako da se prazne jednom godišnje, dok ima i manjih sustava koji 
se prazne jednom tjedno. Dakle, veličina kompostne komore određuje koliko 
često se prazni humus. U svakom slučaju bolje je imati veću kompostnu komo¬ 
ru ako nam to uvjeti dopuštaju. U nekim sustavima komora je toliko velika da 
moramo imati podrum ispod WC-a da bismo smjestili kompostnu komoru. Ako 
nismo u mogućnosti toliko prostora odvojiti za kompostnu komoru, postoje i 
manji sustavi koji stanu u prosječnu kupaonicu. 

3. Sustav za ventilaciju služi kako bi kompostnu hrpu opsrbio nužnim kisikom 
te odvodi neugodne mirise. Ventilacija može biti pasivna, ali sigurnije je kori¬ 
stiti mali ventilator koji vuče zrak iz prostorije kroz kompostnu hrpu i izbacuje 
ga van kroz otvor koji najčešće izgleda kao dimnjak. 

Slika: Sastavni dijelovi 
i ventilacija jednog 
tipičnog kompostnog 
WC-a sa velikom ko- 
mpostnom komorom. U 
ovom slučaju komora 
je ugrađena u podrum 
koji se nalazi ispod 
kupaonice. 


Kupovni kompostni WC-i 



Slika: Kupovni kompostni WC namijenjen 
za ugradnju u kupaonicu, prazni se jednom 
tjedno. 


Nažalost, u Hrvatskoj još ne postoji 
tržište za kompostne WC-e. Zasad nema 
čak niti uvoznika jer relativno malo lju¬ 
di i zna da postoji takva tehnologija. U 
drugim državama postoje proizvodžači i 
distributeri ove opreme i ne smatra se ne¬ 
čim egzotičnim. Na stranom tržištu mogu 
se naći kompostni WC-i raznih veličina 
i tipova. Neki od kupovnih kompostnih 
WC-a su vrlo jednostavni i sastoje se od 
svega nekkoliko dijelova, dok drugi mogu 
imati i sofisticiranije dodatke za održava¬ 
nje idealnih uvjeta za kompostiranje kao 
što su električni grijači kompostne hrpe, 
rotirajuće komore, mehanizmi za prevr¬ 
tanje kompostne hrpe itd. 

Slika: Kupovni kompostni 
WC koji se ugrađuje u 
prostoriju ispod kupao¬ 
nice, najčešće podrum. 


Uradi-sam kompostni WC-i 

Budući da kompostni WC u Hrvatskoj nije moguće kupiti, jedina mogućnost 
koja nam preostaje jest da sami izgradimo kompostni WC. Samogradnja ko- 
mpostnih WC-a nije nešto neuobičajeno. I u drugim državama, ljudi se često 
odluče na samogradnju zbog relativno visokih cijena gotovih sustava te zbog 
mogućnosti izrade upravo onakvog sustava kakav im je potreban za specifičnu 
situaciju u smislu raspoloživog prostora i kapaciteta koji kompostni WC treba 
zadovoljavati. 

Mogućnosti u samogradnji gotovo su neograničene. Ako imate malo prosto¬ 
ra to jest niste u mogućnosti sagraditi prostoriju iznad prostorije, ostaje vam 
opcija da kompostna komora bude u kupaonici, a na školjku se popnete uz 
pomoć malih stepenica. Ako pak niste ograničeni prostorom, možete napraviti 
veliku kompostnu komoru koja će se morati rijetko prazniti. Puno je litera¬ 
ture napisano na temu samogradnje kompostnih WC-a, ali nažalost rijetko se 
može nešto naći na hrvatskom jeziku. U tim knjigama mogu se naći najrazli- 
čitiji principi i uputstva za samogradnju. Internet također vrvi informacijama 
o samogradnji kompostnih WC-a. Ovdje ćemo vam dati najčešće korištene 
primjere koji su prilično jednostavni za izvedbu u samogradnji bez prevelikih 
komplikacija. Za gradnju ovih WC-a nije potreban neki skupi ili teško dostupan 
alat, sve što vam treba je osnovni ručni i električni stolarski alat kakav najvje¬ 
rojatnije već imate kod kuće. 

Piljevinski WC 

lako se piljevina koristi kao materijal za pokrivanje fekalija u gotovo svim 
kompostnim sustavima, naziv piljevinski WC (engl. sawdust toilet) udomaćio 
se za najjednostavniji mogući kompostni WC koji možete zamisliti. Piljevinski 
WC se sastoji od: 

1. Drvene kutije s montiranom WC daskom u kojoj se nalazi plastična posuda, 
najčešće od 25 litara. 

2. Klasičnog kompostišta u koje praznimo fekalije pomiješane s piljevinom. 

3. Posude s materijalom za pokrivanje (piljevinom). 


Koncept je vrlo jednostavan. Napravimo drvenu kutiju i na gornjoj strnici 
izrežemo okrugli otvor. Povrh otvora montiramo dasku za WC. U kutiju se 
umetne platična posuda i takav WC se koristi kao i klasični. Kada se plastična 
posuda napuni, ispraznimo je u kompostište. Ovo kompostište možemo tako¬ 
đer koristiti i za otpatke hrane, a s vremena na vrijeme dobro je dodati malo 
slame. Izuzetno je važno da prije vađenja humusa pričekamo najmanje godinu 
dana od poslijednjeg punjenja kompostišta. Trebat će vam kompostište s dva, 
ako ne i tri odjeljka. 

Vjerojatno najveća mana piljevinskog WC-a je što nema školjku za odva¬ 
janje urina, pa ga nesmijemo koristiti za uriniranje jer bi se vrlo brzo razvili 
neugodni mirisi. Fekalije je potrebno svaki puta prekriti obilnom količinom 
piljevine i neće biti problema s mirisima. Najveća prednost piljevinskog WC-a 
je što ga možete izraditi vrlo jeftino i brzo i predstavlja odlično riješenje za 
privremenu primjenu. 

Kompostni WC s dvije komore 

Najčešće građeni kompostni WC gradi se tako da se prostorija koju kori¬ 
stimo kao WC nalazi iznad kompostnih komora. Izgrade se dvije kompostne 
komore. Kada napunimo prvu komoru, školjka se prebacuje na otvor iznad 
druge komore, te se druga komora koristi dok se u prvoj odvija proces kompo- 
stiranja. Također je potrebno čekati najmanje godinu dana od trenutka kada 
je kompostna komora puna prije nego što krenemo vaditi humus. 

Kompostne komore se najčešće grade od betona. Ako gradimo od lijevanog 
betona, nije ga potreno ničim posebno premazivati. Ako se komore grade od 
betonskih blokova onda ih je potrebno ili ožbukati klasičnom cementnom žbu¬ 
kom ili premazati sredstvom koje stvara nepropusni sloj kako fekalije ne bi 
probile u zemlju kroz porozne betonske blokove. Kompostne komore se oba¬ 
vezno moraju dati zatvoriti pomoću vrata najviše zbog divljih životinja koje bi 
se mogle uvlačiti u kompostne komore u potrazi za hranom. 


Kompostni WC s dvije komore može se izgraditi unutar već postojeg objek¬ 
ta ako geometrija prostora to dozvoljava, ili kao samostojeći objekt. Ovakav 
kompostni WC obavezno mora imati sustav za ventilaciju kako bi se spriječilo 
prodiranje mirisa iz komore u prostoriju. Najjednostavnije je ugraditi široku 
cijev od žljeba ili plastičnu cijev od kanalizacije tako da vodi okomito iz ko¬ 
mpostne komore kroz krov. Cijev od ventilacije treba imati kapicu protiv kiše. 
Također je poželjno ugraditi ventilator koji će pospješiti cirkulaciju zraka i 
odvod nepoželjnih mirisa. 

Slika: Kompostni WC izgrađen kao samostojeći objekt. Drveni dio kućice čini zidove WC-a, a 
donji, betonski dio je kompostna komora sa dva odjeljka. Ekoselo Blatuša. 


Sive otpadne vode 


U kućanstvima, sive vode se sastoje od svih otpadnih voda koje nastaju pra¬ 
njem rublja, posuđa i nas samih. Ako se koristi kompostni WC onda se i odvo¬ 
jeni urin također najčešće miješa sa sivim vodama. Sive vode sadrže organske 
tvari, ostatke hrane, čestice koje ostaju u vodi nakon tuširanja, raznorazne 
masnoće i nečistoće te sredstva za pranje, što uključuje deterdžente, sapune i 
šampone, pa čak i neka otrovna spredstva za pranje na bazi klora. 

Uređaj koji izuzetno efikasno čisti sive vode je biljni pročistač. U osnovi, to 
je pravilno dimenzioniran plitki bazen ispunjen različito graduiranim šljunkom 
u kojem rastu trska i druge biljke močvarice koje imaju sposobnost da vodu 
pročišćavaju svojim korijenjem. Siva voda se ispušta u taj bazen s jedne stra¬ 
ne, a s druge strane izlazi pročišćena voda. 

U biljnim pročistačima najčešće se koristi 
obična močvarna trska (Phragmites australis). 
Uz trsku, u pročistačima najčešće još rastu šaš 
(Carex pendula) i rogoz (Typha latifolia). Trska 
je trajnica koja može narasti i do 4 metara u 
visinu. Ova biljka ima podzemnu stabljiku, a 
korijenje je duboko ukorijenjeno u blatu iz ko¬ 
jeg raste. U prirodi raste po rubovima jezera, 
a dugačka stabljika im omogućava da podnesu 
velike fluktuacije u razini vode. Trska je izu¬ 
zetno otporna biljka i može rasti u bočatim i 
jako zagađenim vodama, čak može preživje¬ 
ti u sirovoj nafti! Može podnijeti suhi period. 
Korijenje trske raste u blatu bez kisika, što 
je upravo specifično i ključno svojstvo biljaka 
močvarica za primjenu u biljnim pročistačima. 
Ove biljke imaju šuplju stabljiku što im omo¬ 
gućava obrskrbu korijena kisikom kroz stabljiku. Sve biljke močvarice imaju 
rizome - podzemne koriječniće debele čak do 2 cm koji 
služe za reprodukciju. Rizome rastu horizontalno kroz 
blato/šljunak, kao i stabljike, šuplje su i prenose kisik. 

Putem rizoma kisik se ispušta u substrat koje ih okružuje 
i na taj način se stvara područje bogato kisikom koje se 
naziva rizosvera. Dalje posao obavljaju aerobne bakte¬ 
rije koje uz pomoć kisika razgrađuju amonijak i fosfate, slika: Presjek stabljike 
česte sastojke sivih voda. trske - 





Slika: Obična trska (Phragmites 
australis) raste divlje u močvarnim 
područjima. 


► 34 i 









































Proces pročišćavanja funkcionira tako da zagađena voda prolazi kroz rizo- 
sferu - sustav korijenja. Pročistač treba dizajnirati tako da se voda što duže 
zadržava u zoni korijenja. U pročistač se ne smiju puštati oborinske vode sa 
žlijebova jer bi se protok vode znatno ubrzao te se siva voda ne bi dovoljno 
dugo zadržala u zoni korijenja da bi se stigla pročistiti. 

Dubina pročistača trebala bi biti oko 60 cm, a veličina se određuje ovisno o 
tome koliko vode se troši. Pročistači za kućanstva grade se tako da je površina 
2,5 do 3 m 2 po članu kućanstva. Puno je teže dimenzionirati pročistač za javna 
mjesta koja nemaju stalan broj korisnika, kao što su na primjer kampovi. 

Pročistač se konstruira tako da se najprije iskopa bazen dubine 60 cm, 
površine koju smo izračunali prema broju korisnika. Bazen ne mora biti pravi¬ 
lnog, četvrtastog oblika, ali bi bilo dobro da ima jednu stranicu dužu od druge 
tako da s jedne strane pozicioniramo ulaz sive vode, a s druge strane odvod 
pročišćene vode. Ako pročistač gradimo na kosom terenu, moguće ga je ko¬ 
nstruirati u više nivoa od manjih bazena s preljevima. Iskopani bazen prekriva 
se vodonepropusnom folijom. Materijal koji preferiramo je PE (polietilen) jer 
je relativno inertan, a prilikom razgradnje (razgrađuje se jedino pod utjecajem 
UV zračenja) pretvara se u C0 2 . PVC je, iako kao materijal otporniji, manje 
poželjan jer njegovom razgradnjom nastaju toksični spojevi koji sadrže klor. 
Kada gori, PVC ispušta dioksin, što je jedna od najotrovnijih kemikalija koju 
je čovjek proizveo. Nepropusna folija zatim se prekriva šljunkom. Veličinja 


Slika: Biljni pročistač u izgradnji. Budući da je građen na kosom terenu, 
izveden je u tri nivoa. Ekoselo Blatuša 

šljunka je od 7 cm (batuda) koji se stavlja 
pri dnu pročistača do 3 cm koji je pri vrhu 
pročistača. Siva voda iz kućanstva se cije¬ 
vima dovede do početka pročistača. Pre¬ 
ljev čiste vode može se konstruirati tako 
da se na kraju pročistača stavi cijev koja 
pročišćenu vodu vodi u malo jezerce. Iz 
tog jezerca pročišćena voda se može crpi¬ 
ti i koristiti za navodnjavanje. I naravno, 
najvažniji dio sustava za pročišćavanje su 
biljke koje možemo presaditi iz njihovih 
prirodnih staništa. Biljke je najbolje pre¬ 
sađivati u rano proljeće, dok još nisu pre¬ 
listale. Osim trske, šaša i rogoza, u proči- 
stač se mogu posaditi i neke druge biljke. 
Iris je također biljka močvarica koja oko 
svojeg korijenja izličuje neku vrstu pri¬ 
rodnog antibiotika, što još dodatno povoljno utječe na proces pročišćavanja. 
U pročistaču također mogu rasti metvica, perunika i drugo ukrasno i ljekovito 
bilje. Biljkama će trebati neko vrijeme da se razrastu i razmnoče, čak i do dvije 
godine, prije nego što sustav počne raditi svojim punim kapacitetom. Održa¬ 
vanje sustava je vrlo jednostavno - u kasnu jesen, kada se osuše, biljke je po¬ 
trebno skratiti da bi se spriječilo gomilanje otpadaka unutar bazena te njegovo 
truljenje. Na proljeće, 



Slika: Završeni pročistač sa tek posađenim 
biljkama. 


vegetacija se sama ob¬ 
navlja i sustav se sam 
pušta u pogon. 


Slika: Primjer velikog biljnog pročistača sa potpuno razvijenom 
vegetacijom, dakle radi punim kapacitetom. 


Osim sivih voda, 
biljni pročistači su do¬ 
bri za tretiranje urina 
koji dolazi iz kom- 
postnog WC-a. Biljke 
močvarice s lakoćom 
razgrađuju amonijak i 
druge supstance koje 
se nalaze u urinu. 

Zaključak 


Bilo koja tehnologija koja potpuno zanemaruje prirodne procese ima te¬ 
ndenciju stvaranja sterilnih i kaotičnih sustava. Tako na primjer trenutačno 
korištene tehnologije graditeljstva i rješavanja otpada još uvijek biju bitku 
protiv prirode. Naša kultura i dalje ne pridaje dovoljno važnosti negativnim 
nuspojavama ovih, ali i drugih destruktivnih tehnoloških branši. Na prvo mje¬ 
sto stavljaju se profit i komfor, a odnos prema okolišu nije niti sekundaran, već 
je na posljednjem mjestu unatoč tome što se tako kratkoročno razmišljanje 
mora dugoročno odraziti i na komfor. Ponekad kao da zaboravljamo da je te¬ 
hnologija i tehnološki napredak nešto što bi čovječanstvu trebalo donijeti bla¬ 
godati umjesto da ugrožava naš opstanak. Umjesto više slobodnog vremena, 
tehnološki napredak nas je doveo do momenta kada prosječna osoba na poslu 
provodi vremena više nego ikad u prošlosti. 

U svijetu održivog razvoja skovan je termin “prikladna tehnologija” (engl. 
appropriate technology). Ovaj termin stavlja u međuodnos nivo razvijenosti 
neke tehnologoje naspram njene funkcije. Prikladne tehnologije su one te¬ 
hnologije koje se razvijene u skladu sa etičkim, ekološkim, kulturnim, socija¬ 
lnim i ekonomskim aspektima zajednice za koju je namijenjena. S ovim cilje¬ 
vima, one obično zahtjevaju manje resursa, jednostavnije su za održavanje, 
jeftinije su i imaju manji negativan utjecaj na okoliš nego uobičajene te¬ 
hnologije koje su proizvod industrijaliziranog, visokog tehnološkog razvoja. 
Savršen primjer prikladne tehnologije je biljni pročistač za otpadne vode. lako 
gledano iz perspektive inženjeringa biljni pročistač može djelovati primitivno 
u odnosu na moderni pročistač, u konačnici biljni pročistači ispunjavaju svoju 
funkciju uz daleko manje inpute u obliku novca, materijala, energije i rada. 
Izazov prikladnih i održivih tehnologija je stvoriti životni okoliš koji će koristiti 
prirodnu harmoniju i produktivnost prirodnih sustava. U praksi, to bi značilo 
da se trebamo osloboditi destruktivnih tehnoloških riješenja koje pokušavaju 
zakrpati štetu koja je već počinjena. 

Prvi koraci u stvaranju održivog svijeta već su poduzeti. Diljem planete, 
skupine ljudi se samoorganiziraju i stvaraju ekosela u kojima se svakodnevno 
prakticiraju permakulturna načela u svim područjima života. Ove zajednice 
temelj su za drugačiji svijet u kojem se osim kvalitetnijih kuća i tehnoloških 

rješenja, grade i kvalitetniji međuljudski odnosi. Život u ovakvim zajednicama 
temelji se na međusobnom poštivanju umjesto natjecanja. Na isti način se pri¬ 
stupa i prirodi - suradnja umjesto nadmetanja. Prirodu se prvenstveno shvaća 
kao učiteljicu, pa tek onda kao skupinu resursa koji su nam dani na odgovorno 
korištenje. 

Permakulturu je najlakše prakticirati u zajednici, po mogućnosti u ekoselu 
koje je u samim počecima dizajnirano kao cjelovit održivi sustav. No malo nas 
je u mogućnosti stvoriti svoje ekoselo ili se preseliti u već postojeće. Permakul- 
tura se može prakticirati bez obzira na to gdje živimo. Također nije potrebno 
imati komad zemlje ili kuću da bi se načela održivosti mogla primjenjivati u 
svakodnevnom životu. Upravo u urbanoj permakulturi razvila su se neka od 
najkreativnijih riješenja kako se prilagoditi i iskoristiti uvjete u kojima se na¬ 
lazimo. Na primjer, ako živite u zgradi teško ćete se dogovoriti sa svim stana¬ 
rima da toplinski izolirate zgradu. No ono što možete je, na primjer uštedjeti 
značajnu količinu energije korištenjem bicikla umjesto automobila. Puno je 
važnije da djelujete, i to već danas, nego da razbijate glavu o tome što još sve 
ne valja. Vrlo bitno je da načela održivosti i permakulture počnemo prakticirati 
odmah i ovdje jer čekanjem da se sustav pokrene gubimo dragocijeno vrijeme. 
Puno je vjerojatnije da će održivi svijet biti sazidan od malenih djela vrijednih 
ruku, nego od grandioznih, teško ostvarivih planova. 

Izdavač: EkoSense, Blatuša, Gvozd 
Srpanj 2009. 



»Europsku uniju čini 27 zemalja članica koje su odlučile po¬ 
stupno povezivati svoja znanja, resurse i sudbine. Zajednički 
su, tijekom razdoblja proširenja u trajanju od 50 godina, iz¬ 
gradile zonu stabilnosti, demokracije i održivog razvoja, za¬ 
državajući pritom kulturalnu raznolikost, toleranciju i osobne 
slobode. Europska unija posvećena je dijeljenju svojih posti¬ 
gnuća i svojih vrijednosti sa zemljama i narodima izvan svojih 
granica.« 

"The European Union is made up of 27 Member States who 
have decided to gradually link together their know-how, re- 
sources and destinies. Together, during a period of enlarge- 
ment of 50 years, they have built a zone of stability, democra- 
cy and sustainable development vvhilst maintaining cultural 
diversity, tolerance and individual freedoms. The European 
Union is committed to sharing its achievements and its valu- 
es with countries and peoples beyond its borders". 


(§) 0cc^er?se 

Udruga za promicanje kulture življenja u skladu s prirodom 
Blatuša 96, Gvozd, Hrvatska 



